New York, 1924. november 10.

Drága Barátom!

Sokat gondolkoztam rajta, hogy megírjam-e ezt a levelet neked, hiszen mindmáig bizonytalan vagyok abban is, amiről a levelem szólna. Arról van szó, hogy én írtam egy darabot Ősvigasztalás címmel. Novelláim sikere után kipróbálnám magam egy másik közegben. Darabnak nevezni talán elbizakodottság, inkább csak egy komor, darabos vázlata egy színműnek. Olyasmi, ami színpadra álmodott mégis. Sokat bizonytalankodtam, mi is legyen a sorsa ennek a munkának, de végül úgy döntöttem, elküldöm a Kolozsvári Nemzeti Színház pályázatára. Álnéven, igaz. Remélem, nem fogom megbánni egyiket sem.

Azért bizonytalankodom ennyire ezzel a darabbal, mert más, mint a megszokott. Nyelvében is, tárgyában is székely tragédia. Az írása közben próbáltam minél több olyan elemet beletenni, ami eltér, ami a bevetthez képest újító. Lehetnek gyengéi, ám úgy gondolom, egy erős főszereplő karaktert alkottam, aki nem fél megmutatni önmagát és kiállni saját maga mellett. Nagyon kevés ilyen ember van, kell a példa, és még kevesebb, aki el is fogadja ezeket a személyeket. Részben ezért is tartok az érdeklődés hiányától. Fióknak írni poéta vagy regényíró számára is gyötrelem, de ha a közönség érdeklődést mutatni nem tud a dráma irányába, vagy a mű a színpadig sem jut, az a megsemmisülés.

Most, ahogy olvasod ezt a levelet, bizonyára felteszed magadban a kérdést, hogy ha ennyire nem vagyok biztos ebben a darabban, akkor mégis miért küldtem be a pályázatra? Na, hát ezt a kérdést én is jó párszor feltettem magamnak! De döntöttem végül, beadtam. Írtam Jancsó Bélának is két hete, október végén, de a pályázat eredményéről nem értesített még. Nem számítok én semmilyen helyezésre, de egyben ott van az is, hogy mi van, ha… Én ebben a kis ha-ban bízom meg a bírálók új iránti érdeklődésében. Veszíteni semmit sem veszíthetek.

Barátsággal a tengeren túlról,

T. Áron/Siculus

Kolozsvár, 1924. november 24.

Egyetlen Barátom!

Hosszú leveledre gyorsan válaszolok és röviden. (Lesz majd hosszabb is, de azt csak a darabod olvasása után, amihez kedvet csinált nekem néhány mondatod.) Meglehet, hogy Janovicsék is válaszoltak azóta hivatalosan, de írom, amit tudok: szomorúan közlöm veled, hogy darabod nem nyert, helyezett sem lett. Nem vigasztallak, mert művész ember vagy, nem önképzőkörös diák. Mindenesetre ez a sikertelenség ösztönözzön inkább a folytatásra!

Vigyázz az egészségedre, magadra, barátom!

Ölellek,

Jenő